Алматылық студент адам өмірін құтқаратын білезік ойлап тапты
DATE: 15:23, 09 Қараша 2023 | GMT +5
TITLE: Алматылық студент адам өмірін құтқаратын білезік ойлап тапты
URL: https://kaz.inform.kz/news/almatilik-student-adam-omrn-kutkaratin-blezk-oylap-tapti-faa725/
META: DATE: 15:23, 09 Қараша 2023 | GMT +5
TOTAL WORDS: 348
AUTHOR(S):
TEXT: Аружан Қалиханованың айтуынша, мұндай идея оған 2 курста оқып жүрген кезде келген. Оған көшеде талып қалған адам себеп болған. «Далада бір адам есінен танып, құлап қалды. Көшеде кетіп бара жатқандар бірден қоршап алды. Мен де жүгіріп бардым. Бірақ ол кісіге не болғанын, қалай көмектесу керектігін ешқайсымыз білмедік. Қолымыздан тек жедел жәрдем шақыруға ғана келді. Сол кезде бір белгі беретін аксессуар болғанда ғой деп ойладым. Содан адам өмірін құтқаратын білезік жасадым. Яғни, ол бірінші медициналық көмекті тез көрсетуге арналған білезік. Егер қоғамдық орында, көшеде науқас адамның жағдайы нашарлап кететін болса, онда кездейсоқ өтіп бара жатқандар білезікке енгізілген ақпаратты оқып, көмектесе алады», - дейді ол. Фото: Аружан қалиханованың жеке мұрағатынан. Спикердің сөзінше, білезіктің артықшылығы – бірегейлігінде. Қазақстанда білезіктер тек қабылдау бөлімінде пациенттерді іріктеу үшін ғана қолданылады, АҚШ-та осыған ұқсас білезіктер бар. «Америка Құрама Штаттарындағы медициналық білезікте тек QR код қана енгізілген. Оны сканерлесе пациенттің өзі жазған ақпараты ғана шығады. Медициналық құжаттар, ішетін дәрі-дәрмегі туралы ақпарат жоқ. Мысалы дәрігердің көрінуінен кейін жаңа ақпаратты енгізуді ұмытып кетсе, білезік өз функциясын толығымен атқара алмайды. Сондай ақ олар жыл сайын біздің валютамен есептегенде 13 000 тенге төлеп тұруы керек, төлемесе QR істемейді. Бұл білезіктің бағасынан бөлек сома. Ал мен ұсынып отырған жобада бір рет сатып алып өмір-бақи еш алаңсыз қолданасыз, ақпарат, барлық құжат автоматты түрде ауысып отырады, бағасы да қолжетімді», - деп атап өтті Аружан Қалиханова. Идеяға сәйкес, бұл білезіктер ұстамасы бар әрі созылмалы аурулары бар адамдарға, неврологиялық науқастарға бағытталған. Жедел жәрдем дәрігерлері кодты сканерлеу арқылы науқастың Damumed қосымшасын көре алады. Фото: Аружан қалиханованың жеке мұрағатынан. «Көшеде ұстамасы ұстап қалған науқасқа, қарапайым адам да қол ұшын соза алады. Білезіктегі «ингалятор сөмкеде» деген ақпарат арқылы медициналық көмек көрсетуге болады. Сондай-ақ жақындарының байланыс нөмері және дәрілерге аллергиясы жазылады. Жедел жәрдем дәрігерлері QR кодты сканерлеу арқылы, Damumed-тегі науқастың медициналық картасына өтеді», - деп түсіндірді студент. Фото: Аружан қалиханованың жеке мұрағатынан. Аружан Калиханова, жоба алғашында әмиян ретінде жарыққа шығатынын жеткізді. «Оның ішінде портативті карточка болады. Жоба Demo Day финалисті атанып, KazNMU Endowment фондының қолдауына ие болды. Қазіргі таңда фонд серіктестерді табуға және маркетинг саласында көмек көрсетіп жатыр. Бүгінде білезіктерді жарыққа шығару үшін серіктестер іздестірілуде», - дейді жоба авторы
